Det er vaskeægte matematiknørder, der de næste tre dage dyster om at være skarpest i geometri, ligninger og andre matematiske færdigheder. 26 studerende har nået landsfinalen i den berygtede Georg Mohr-konkurrence, og de bedste herfra kan se frem til at skulle repræsentere Danmark ved den Internationale Matematikolympiade i Columbia til juli. I alt har næsten 12.000 unge studerende deltaget i den landsdækkende konkurrence, der skal udfordre de unges matematiske færdigheder mere, end det er tilfældet i den daglige matematikundervisning. Og de bedste af disse er nu samlet i Aalborg, hvor en række forelæsninger og opgaver skal finde frem til de endelige OL-deltagere. - Vi hører altid om folk, der er gode til at løbe hurtigt eller til at kaste en bold, men det er også vigtigt, at vi plejer andre former for talent, og det er konkurrencen og vinderseminaret en god mulighed for. Her bliver de virkelig udfordret, siger Lisbeth Fajstrup, der i dag havde forelæsning for de kloge hoveder.
Nogle af landets skarpeste unge matematikhjerner dyster i disse dage om en OL-plads.